বদলে যাবে পাকিস্তানের ম্যাপ! সিন্ধ প্রদেশ নিয়ে বিরাট দাবি রাজনাথের

ওয়েব ডেস্ক: ভারতের ভূখণ্ড নিয়ে ফের বড় মন্তব্য রাজনাথ সিংয়ের (Rajnath Singh)। পিওকে-র (PoK) পর এবার সিন্ধ প্রদেশের (Sindh Province) ভারতের সঙ্গে যুক্ত হওয়া নিয়ে বড় মন্তব্য করলেন ভারতের প্রতিরক্ষা মন্ত্রী (Defence Minister)। রবিবার এক জনসভায় বক্তব্য রাখতে গিয়ে রাজনাথ ইঙ্গিত দেন, সীমান্ত বদলানো অসম্ভব কিছু নয়। পরিস্থিতি পরিবর্তন হলে সিন্ধও একদিন ভারতের সঙ্গে যুক্ত হতে পারে বলে জানান তিনি।

১৯৪৭ সালে দেশভাগের সময় সিন্ধু নদীর তীরবর্তী প্রদেশ ‘সিন্ধ’ পাকিস্তানের অন্তর্ভুক্ত হয়। বহু সিন্ধি হিন্দু তাঁদের জন্মভিটে ছেড়ে ভারতে আসতে বাধ্য হন। এই প্রসঙ্গ টেনে রাজনাথ বলেন, সিন্ধের ভারত থেকে বিচ্ছিন্ন হওয়া অনেক সিন্ধি মানুষের কাছে গভীর বেদনার। এলকে আদবানির উল্লেখ করে তিনি বলেন, “আদবানিজি তাঁর বইতে লিখেছেন যে সিন্ধি হিন্দুরা কখনও সিন্ধকে পাকিস্তানে চলে যাওয়া মেনে নিতে পারেননি।”

আরও পড়ুন: উইং কমান্ডার নমাংশ সিয়ালকে গান স্যালুটে শ্রদ্ধা জানাল ভারতীয় সেনা

এরপর রাজনাথ বলেন, “সিন্ধু নদী শুধু সিন্ধবাসীদের কাছে নয়, গোটা ভারতের কাছেই পবিত্র। এমনকি সিন্ধের বহু মুসলমান একসময় বিশ্বাস করতেন, সিন্ধুর জলের পবিত্রতা মক্কার আব-এ-জমজমের চেয়েও কম নয়।” তিনি আরও বলেন, “আজ সিন্ধ ভারতের অংশ না হলেও সভ্যতা ও সংস্কৃতির দিক থেকে সিন্ধু সর্বদা ভারতের সঙ্গে যুক্ত। সীমান্ত পরিবর্তন হতেই পারে। কে জানে, আগামী দিনেই সিন্ধ আবারও ভারতে ফিরে আসবে!”

যদিও এই প্রথম নয়, এর আগে মরোক্কোয় একটি অনুষ্ঠানে রাজনাথ সিং দাবি করেছিলেন, কোনও সামরিক সংঘাত ছাড়াই পাক অধিকৃত কাশ্মীর ভারতের সঙ্গে যুক্ত হবে, কারণ পিওকের বাসিন্দারাই মুক্তি চাইছেন। ফের একই বিষয়ে মন্তব্য করলেন তিনি।